b'\n_START_ARTICLE_\nComunica\xc8\x9biile \xc3\xaen Rom\xc3\xa2nia\n_START_PARAGRAPH_\nRom\xc3\xa2nia este o \xc8\x9bar\xc4\x83 \xc3\xaen care sectorul comunica\xc8\x9biilor cunoa\xc8\x99te o cre\xc8\x99tere accelerat\xc4\x83 dup\xc4\x83 Revolu\xc8\x9bia din 1989. Televiziunea public\xc4\x83 (Televiziunea Rom\xc3\xa2n\xc4\x83), postul de radio public (Societatea Rom\xc3\xa2n\xc4\x83 de Radiodifuziune) \xc8\x99i agen\xc8\x9bia de pres\xc4\x83 Rompres sunt singurele companii de stat din acest domeniu, care sunt coordonate de Ministerul Comunica\xc8\x9biilor \xc8\x99i Tehnologiei Informa\xc8\x9biei._NEWLINE_Exist\xc4\x83 aproximativ 4,1 milioane de linii fixe de telefonie, principalii furnizorii fiind Telekom Romania Communications (de\xc8\x9binut de grupul Deutsche Telekom prin OTE), RCS & RDS \xc8\x99i UPC Rom\xc3\xa2nia \xc8\x99i aproximativ 19 milioane de utilizatori de telefonie mobil\xc4\x83._NEWLINE_Furnizorii de telefonie mobil\xc4\x83 sunt: Orange Rom\xc3\xa2nia, Vodafone Rom\xc3\xa2nia, Telekom Romania Mobile Communications si Digi.Mobil_NEWLINE_Televiziunea prin cablu este disponibil\xc4\x83 aproape far\xc4\x83 excep\xc8\x9bie pe \xc3\xaentreg teritoriul \xc8\x9b\xc4\x83rii._NEWLINE_\xc3\x8en anul 2005 func\xc8\x9bionau 11,35 de milioane de televizoare._NEWLINE_Pia\xc8\x9ba rom\xc3\xa2neasc\xc4\x83 de telecomunica\xc8\x9bii a atins o valoare de cinci miliarde de euro \xc3\xaen anul 2008,_NEWLINE_iar \xc3\xaen 2009 a sc\xc4\x83zut la 3,9 miliarde de euro._NEWLINE_\xc3\x8en anul 2010, \xc3\xaen Rom\xc3\xa2nia existau 1.900 de furnizori de re\xc8\x9bele sau servicii de comunica\xc8\x9bii.\n_START_SECTION_\nInternetul mobil \xc3\xaen Rom\xc3\xa2nia\n_START_PARAGRAPH_\n\xc3\x8en iunie 2009, gradul de penetrare a serviciilor de internet broadband mobil la suta de locuitori \xc3\xaen Rom\xc3\xa2nia era de 32,1% fa\xc8\x9b\xc4\x83 de doar 5,1% la jum\xc4\x83tatea anului 2008._NEWLINE_Pre\xc8\x9bul pe gigabyte (GB) s-a situat \xc3\xaen anul 2009 la o valoare de 1,56 euro, \xc3\xaen sc\xc4\x83dere cu aproape 43% fa\xc8\x9b\xc4\x83 de anul 2008, c\xc3\xa2nd pre\xc8\x9bul pe GB s-a situat \xc3\xaen jurul valorii de 2,73 euro\n_START_SECTION_\nTelefonia\n_START_PARAGRAPH_\nP\xc3\xa2n\xc4\x83 la data de 1 ianuarie 2003, Romtelecom a de\xc8\x9binut monopolul pe pia\xc8\x9ba de telefonie fix\xc4\x83._NEWLINE_\xc3\x8en anul 2011, num\xc4\x83rul de linii de acces (posturi telefonice) a ajuns la 4,69 milioane, din care 3,84 milioane erau instalate abona\xc8\x9bilor persoane fizice \xc8\x99i 0,85 milioane de linii de acces la abona\xc8\x9bi persoane juridice._NEWLINE_\xc3\x8en anul 2009, rom\xc3\xa2nii au pl\xc4\x83tit 2,4 miarde de euro pe servicii de telefonie mobil\xc4\x83,_NEWLINE_iar \xc3\xaen 2010 pia\xc8\x9ba a fost de 2,1 miliarde de euro._NEWLINE_Pia\xc8\x9ba de telefonie fix\xc4\x83 a fost de 486 milioane euro \xc3\xaen 2009 \xc8\x99i 443 milioane euro in 2010_NEWLINE_\xc3\x8encep\xc3\xa2nd din octombrie anul 2008, operatorii au fost obliga\xc8\x9bi s\xc4\x83 asigure clien\xc8\x9bilor posibilitatea de a-\xc8\x99i p\xc4\x83stra num\xc4\x83rul atunci c\xc3\xa2nd schimb\xc4\x83 operatorul._NEWLINE_\xc3\x8entr-un an, p\xc3\xa2n\xc4\x83 \xc3\xaen octombrie 2009, au fost portate 157.041 de numere, din care majoritatea de 67% (105.745) sunt numere de telefonie mobil\xc4\x83,_NEWLINE_iar numerele de telefonie fix\xc4\x83 portate au fost \xc3\xaen num\xc4\x83r de 51.291._NEWLINE_La data de 15 februarie 2011 se \xc3\xaenregistra un num\xc4\x83r total de 445.000 de numere portate, dintre acestea 301.000 fiind \xc3\xaen re\xc8\x9bele de telefonie mobil\xc4\x83, restul de circa 144.000 fiind numere portate \xc3\xaen re\xc8\x9belele de telefonie fix\xc4\x83._NEWLINE_\xc3\x8en 2003 traficul zilnic de voce a fost de 34.600 de minute, iar \xc3\xaen 2004, traficul a crescut p\xc3\xa2n\xc4\x83 la aproximativ 40.000 de minute zilnic._NEWLINE_To\xc8\x9bi operatorii de telefonie fix\xc4\x83 \xc8\x99i mobil\xc4\x83 sunt obliga\xc8\x9bi s\xc4\x83 stocheze timp de \xc8\x99ase luni datele convorbirilor telefonice \xc8\x99i ale SMS-urilor rom\xc3\xa2nilor, potrivit Legii 298/2008._NEWLINE_Datele \xc3\xaenregistrate sunt: num\xc4\x83rul de telefon al apelantului \xc8\x99i al celui care a fost apelat, adresa abonatului, loca\xc8\x9bia celui care este apelat, c\xc3\xa2nd a fost f\xc4\x83cut apelul \xc8\x99i c\xc3\xa2t dureaz\xc4\x83 convorbirea telefonic\xc4\x83.\n_START_SECTION_\nServiciul universal informa\xc8\x9bii abona\xc8\x9bi\n_START_PARAGRAPH_\nLa data de 31 octombrie 2009 a fost lansat serviciul universal al abona\xc8\x9bilor de telefonie 118 800(118 932)._NEWLINE_Registrul abona\xc8\x9bilor include contactele utilizatorilor priva\xc8\x9bi \xc8\x99i ale companiilor (inclusiv utilizatorii de cartele prepl\xc4\x83tite), care accept\xc4\x83 sa fie introdu\xc8\x99i \xc3\xaen baza de date._NEWLINE_Registrul care este disponibil \xc8\x99i pe site-ul  www.118932.com.ro \xc8\x99i \xc3\xaen limba englez\xc4\x83 con\xc8\x9bine numere de telefon, din re\xc8\x9beaua na\xc8\x9bional\xc4\x83 fix\xc4\x83 \xc8\x99i mobil\xc4\x83, numere de fax \xc8\x99i adres\xc4\x83 po\xc8\x99tal\xc4\x83, iar \xc3\xaen noiembrie 2009 avea trei milioane de numere de telefon din toate re\xc8\x9belele na\xc8\x9bionale fixe \xc8\x99i mobile._NEWLINE_P\xc3\xa2n\xc4\x83 \xc3\xaen 2008, furnizorii de telefonie ofereau servicii de informa\xc8\x9bii privind abona\xc8\x9bii prin numere interne de re\xc8\x9bea ori prin numere na\xc8\x9bionale scurte, dar acestea d\xc4\x83deau acces doar la bazele de date cu abona\xc8\x9bii proprii._NEWLINE_Prin numerele 931 \xc8\x99i 1931, Romtelecom a oferit servicii de informa\xc8\x9bii privind proprii abona\xc8\x9bi de telefonie mai bine de 50 de ani._NEWLINE_Pentru a se asigura acces la nivel na\xc8\x9bional \xc8\x99i din orice re\xc8\x9bea la astfel de servicii, ANCOM a decis \xc3\xaen 2008 s\xc4\x83 aloce \xc3\xaen aceast\xc4\x83 direc\xc8\x9bie numere de forma 118(xyz)._NEWLINE_La nivel european, numerele de tip 118(xyz) sunt utilizate pentru serviciile de informa\xc8\x9bii privind abona\xc8\x9bii, furnizorii oferind prin intermediul lor at\xc3\xa2t servicii de informa\xc8\x9bii privind abona\xc8\x9bii, c\xc3\xa2t \xc8\x99i servicii conexe acestora, precum informa\xc8\x9bii privind domeniul de activitate sau profesia abonatului sau informa\xc8\x9bii privind abona\xc8\x9bii \xc3\xaen limbi de circula\xc8\x9bie interna\xc8\x9bional\xc4\x83._NEWLINE_\xc3\x8en Rom\xc3\xa2nia, procedura de alocare a unor numere na\xc8\x9bionale scurte pentru servicii armonizate la nivel european de forma 118(xyz) a fost ini\xc8\x9biat\xc4\x83 de ANCOM \xc3\xaen noiembrie 2008, iar \xc3\xaen noiembrie 2009 de\xc8\x9bineau licen\xc8\x9b\xc4\x83 de utilizare pentru acest tip de resurse de numerota\xc8\x9bie nou\xc4\x83 companii._NEWLINE_\xc3\x8en februarie 2010, a fost lansat \xc8\x99i serviciul 118 724, care de\xc8\x9bine o baz\xc4\x83 de date de 300.000 de numere de companii actualizat\xc4\x83 permanent._NEWLINE_Serviciul ofer\xc4\x83 informa\xc8\x9bii dintre cele mai diverse, de la adrese ale restaurantelor \xc8\x99i p\xc3\xa2n\xc4\x83 la numele filmului care ruleaz\xc4\x83 la un anumit cinema.\n_START_SECTION_\nTelefonia mobil\xc4\x83\n_START_PARAGRAPH_\nLa sf\xc3\xa2r\xc8\x99itul anului 2008, rata de penetrare a serviciilor de telefonie mobil\xc4\x83, calculat\xc4\x83 \xc3\xaen func\xc8\x9bie de num\xc4\x83rul de cartele SIM prepl\xc4\x83tite \xe2\x80\x9eactive\xe2\x80\x9d, a ajuns la 114%, dep\xc4\x83\xc8\x99ind 24,5 milioane de unit\xc4\x83\xc8\x9bi, adic\xc4\x83 abonamente \xc8\x99i cartele prepl\xc4\x83tite valabile prin intermediul c\xc4\x83rora s-a realizat trafic tarifabil. Din cei 9,7 milioane de utilizatori cu abonament lunar existen\xc8\x9bi la data de 31 decembrie 2008, peste 70% reprezentau persoane fizice (6,8 milioane), iar cei 2,9 milioane persoane juridice reprezentau mai pu\xc8\x9bin de 30%._NEWLINE_Factura de telefonie mobil\xc4\x83 a sc\xc4\x83zut cu patru euro pe parcursul lui 2008, de la 18,13 euro la 14,22 euro._NEWLINE_Costul de convorbire pe minut este \xc3\xaen medie de 0,08 euro, fa\xc8\x9b\xc4\x83 de media de 0,14 euro din Europa (martie 2009)._NEWLINE_Media tarifelor de interconectare a sc\xc4\x83zut la 0,0677 euro \xc3\xaen 2008, fa\xc8\x9b\xc4\x83 de 0,074 euro \xc3\xaen 2007 \xc8\x99i sub media din Uniunea European\xc4\x83, care a fost de 0,0855 euro anul 2008._NEWLINE_Pia\xc8\x9ba este dominat\xc4\x83 de Orange Rom\xc3\xa2nia \xc8\x99i Vodafone Rom\xc3\xa2nia, urma\xc8\x9bi de Cosmote Rom\xc3\xa2nia, RCS&RDS \xc8\x99i Zapp._NEWLINE_\xc3\x8en octombrie 2008, rata de penetrare a telefoniei mobile era de 103%, \xc3\xaen cre\xc8\x99tere fa\xc8\x9b\xc4\x83 de 86%, c\xc3\xa2t era un an mai devreme, dar mai redus\xc4\x83 decat media penetr\xc4\x83rii serviciilor de telefonie mobil\xc4\x83 \xc3\xaen Uniunea European\xc4\x83, care era de 119%._NEWLINE_\xc3\x8en septembrie 2004, num\xc4\x83rul de utilizatori de telefonie mobil\xc4\x83 era de 9 milioane de clien\xc8\x9bi._NEWLINE_Num\xc4\x83rul rom\xc3\xa2nilor care au acces la telefonia mobil\xc4\x83 a crescut, de la 6,9 milioane \xc3\xaen 2003, la 9,1 milioane de utilizatori \xc3\xaen 2004._NEWLINE_V\xc3\xa2nz\xc4\x83rile de telefoane au fost de 253 de milioane de euro \xc3\xaen anul 2009._NEWLINE_V\xc3\xa2nz\xc4\x83rile de telefoane inteligente (smartphone) au \xc3\xaensemnat 21,4% din pia\xc8\x9ba total\xc4\x83 de telefoane, ca valoare (55 milioane euro), \xc8\x99i 3,7% ca num\xc4\x83r de telefoane._NEWLINE_\xc3\x8en anul 2009, tarifele de interconectare erau de 5 eurocen\xc8\x9bi pentru Orange \xc8\x99i Vodafone, 6,4 eurocen\xc8\x9bi pentru Cosmote \xc8\x99i Zapp \xc8\x99i 7,2 eurocen\xc8\x9bi pe minut pentru RCS&RDS.\n_START_SECTION_\nTeleviziunea\n_START_PARAGRAPH_\n\xc3\x8en anul 2009, pia\xc8\x9ba de cablu este \xc3\xaenc\xc4\x83 foarte fragmentat\xc4\x83, \xc3\xaenglob\xc3\xa2nd peste 500 de furnizori, care aveau 3,48 milioane de clien\xc8\x9bi._NEWLINE_Dintre ace\xc8\x99tia, aproximativ 2,6 milioane erau clien\xc8\x9bi ai RCS&RDS \xc8\x99i UPC._NEWLINE_\xc3\x8en anul 2009, rom\xc3\xa2nii au cheltuit aproximativ 380 de milioane de euro pe servicii TV (cablu, satelit \xc8\x99i IPTV)._NEWLINE_\xc3\x8en anul 2009, Rom\xc3\xa2nia avea aproximativ 630 de companii active \xc3\xaen domeniul distribu\xc8\x9biei de programe de televiziune \xc8\x99i tot at\xc3\xa2tea care distribuie servicii de internet._NEWLINE_Operatorii de distribu\xc8\x9bie de televiziune - cablu \xc8\x99i DTH (televiziune prin satelit) - au realizat \xc3\xaen anul 2008 o cifr\xc4\x83 de afaceri cumulat\xc4\x83 de 2,6 miliarde de lei._NEWLINE_Principalii furnizori de servicii de televiziune sunt RCS&RDS, cu peste 1,35 milioane de clien\xc8\x9bi de cablu \xc8\x99i 1,1 milioane de clien\xc8\x9bi pe televiziune prin satelit, UPC Rom\xc3\xa2nia, cu peste 1,2 milioane de clien\xc8\x9bi de servicii TV, \xc8\x99i Romtelecom, cu peste 550.000 de clienti de televiziune digital\xc4\x83 prin satelit._NEWLINE_La jum\xc4\x83tatea anului 2009 operatorii de servicii TV aveau aproape 6 milioane de clien\xc8\x9bi pentru cablu sau satelit TV._NEWLINE_\xc3\x8en Rom\xc3\xa2nia sunt 7,5 milioane de gospod\xc4\x83rii._NEWLINE_\xc3\x8en anul 2012, televiziunile vor trece de la transmisiile analogice la cele digitale._NEWLINE_Guvernul va pl\xc4\x83ti aproape 146 milioane euro pentru ca peste 1,4 milioane de gospod\xc4\x83rii din Rom\xc3\xa2nia s\xc4\x83 nu r\xc4\x83m\xc3\xa2n\xc4\x83 \xc3\xaen cas\xc4\x83 cu un televizor nefunc\xc8\x9bional._NEWLINE_\xc3\x8en Rom\xc3\xa2nia, dintre cele 7,3 milioane de gospod\xc4\x83rii, \xc3\xaen jur de 5,7 milioane sunt abonate la serviciile unui operator, restul de 1,6 milioane fiind cele care utilizeaz\xc4\x83 televiziunea terestr\xc4\x83 analogic\xc4\x83, adic\xc4\x83 recep\xc8\x9bioneaz\xc4\x83 programe gratuit, din eter, cu anten\xc4\x83 individual\xc4\x83 de bloc sau de camer\xc4\x83 (iulie 2010)._NEWLINE_La sf\xc3\xa2r\xc8\x99itul anului 2010, \xc3\xaen Rom\xc3\xa2nia se \xc3\xaenregistrau 2,8 milioane de abona\xc8\x9bi la serviciile de retransmisie a programelor audiovizuale recep\xc8\x9bionate \xc3\xaen format digital._NEWLINE_\xc3\x8en mai 2011, cei aproape 5,7 milioane de abona\xc8\x9bi la serviciile de televiziune pl\xc4\x83teau aproximativ cinci euro pe lun\xc4\x83 pentru abonamentul TV, pre\xc8\x9bul mic al abonamentelor TV fiind determinat de competi\xc8\x9bia intens\xc4\x83 dintre operatori.'